У Вікіпедыі ёсць артыкулы пра іншых асоб з прозвішчам Данілевіч.
**Аляксандр Станіслававіч Данілевіч** (нар. 30 лістапада 1974) — беларускі юрыст. Кандыдат юрыдычных навук, дацэнт.

Біяграфія
---------

Скончыў юрыдычны факультэт БДУ ў 1996 г. З 1996 года працуе ў сістэме адукацыі, з 2003 года на факультэце міжнародных адносін БДУ. У 2005 г. абараніў кандыдацкую дысертацыю на тэму «Рашэнне міжнароднага арбітражнага суда», у гэтым жа годзе Вышэйшы атэстацыйны камітэт Рэспублікі Беларусь прысвоіў А. С. Данілевічу навуковае званне «дацэнт». У 2005 г. уключаны ў рэкамендацыйны спіс арбітраў Міжнароднага арбітражнага суда пры БелГПП, выбраны арбітрам.

Практыкуючы адвакат, член Мінскай гарадской калегіі адвакатаў.

З пачаткам ваеннага ўварвання Расіі ва Украіну ў 2022 годзе падпісаўся пад антываенным зваротам адвакатаў і юрыстаў. За гэта атрымаў ад калегіі адвакатаў вымову, бо быццам бы «парушыў прафесійную этыку адваката», падпісаўшы зварот. Таксама з ім не працягнуў кантракт БДУ.

21 траўня 2022 года затрыманы і адпраўлены ў СІЗА КДБ.﻿ 10 красавіка 2023 года Данілевічу прызначылі 10 гадоў пазбаўлення волі. 28 чэрвеня 2022 года праваабарончы цэнтр «Вясна» прызнаў Данілевіча вязнем сумлення.

Дзейнасць
---------

Спецыялізуецца на пытаннях міжнароднага камерцыйнага арбітражу, міжнароднага грамадзянскага працэсу, міжнароднага сямейнага права і спартыўнага права. Унесены ў міжнародны даведнік Who’s Who Legal у раздзелы «Арбітраж», «Вырашэнне спрэчак» і «Спорт і забавы».

У 2016 г. прызначаны арбітрам ад Рэспублікі Беларусь у Міжнародным цэнтры па ўрэгуляванні інвестыцыйных спрэчак (МЦУІС)[ru] у г. Нью-Ёрк.

Аўтар шэрагу артыкулаў і манаграфій па пытаннях міжнароднага камерцыйнага арбітражу, міжнароднага прыватнага права і спартыўнага права, апублікаваных у часопісах «International Sports Law Journal[d]», «Третейский суд», «Веснік Вышэйшага Гаспадарчага Суда Рэспублікі Беларусь», «Беларускі часопіс міжнароднага права і міжнародных адносін», «Прамыслова-гандлёвае права», «Юрыст»; аўтар дапаможніка «Міжнародны камерцыйны арбітраж» 2004 г. сааўтар навучальнага дапаможніка «Міжнародны камерцыйны арбітраж» 2017 г. аўтар раздзелаў «Міжнароднае прыватнае права. Беларусь» і «Спартыўнае права. Беларусь» у Сусветнай энцыклапедыі права, распранула «Міжнароднае прыватнае права. Беларусь» у Энцыклапедыі міжнароднага прыватнага права і шэрагу іншых публікацый.

Член дысцыплінарнага камітэта еўрапейскай асацыяцыі «Рэгбі Еўропы[ru]» (г. Парыж, Францыя).

Валодае англійскім, французскім і італьянскім мовамі.

Узнагароды
----------

Уладальнік прыза «Феміда» ў намінацыі «Трацейскі (міжнародны арбітражны) суд», вышэйшай грамадскай юрыдычнай ўзнагароды ў Беларусі, заснаванай Беларускім саюзам юрыстаў (2016 г.).

Зноскі
------

1. 1 2 3 4 5 6 7 8  Данилевич Александр Станиславович. Кафедра международного права(недаступная спасылка)
2. ↑  «Страшна ў Марыупалі, а тут бздура нейкая». З БДУ звальняюць дацэнта, бо падпісаў антываенны зварот 18.04.2022
3. ↑  «За дапамогу Герасімені і Апейкіну» адвакат асуджаны на двухзначны тэрмін **(нявызн.)**. *Новы Час* (10 красавіка 2023).
4. ↑  Заява аб прызнанні 14 новых палітычных зняволеных **(нявызн.)**. *Праваабарончы цэнтр «Вясна»* (28 чэрвеня 2022).

Спасылкі
--------

* Данилевич Александр Станиславович. Кафедра международного права(недаступная спасылка)

|  |  |
| --- | --- |
| ⚙️   Тэматычныя сайты | Google Scholar |